تجھ کو دیکھا ہے جو دریا نے ادھر آتے ہوئے گلزار غزلیں
تجھ کو دیکھا ہے جو دریا نے ادھر آتے ہوئے 
کچھ بھنور ڈوب گئے پانی میں چکراتے ہوئے 
ہم نے تو رات کو دانتوں سے پکڑ کر رکھا 
چھینا جھپٹی میں افق کھلتا گیا جاتے ہوئے 
میں نہ ہوں گا تو خزاں کیسے کٹے گی تیری 
شوخ پتے نے کہا شاخ سے مرجھاتے ہوئے 
حسرتیں اپنی بلکتیں نہ یتیموں کی طرح 
ہم کو آواز ہی دے لیتے ذرا جاتے ہوئے 
سی لیے ہونٹ وہ پاکیزہ نگاہیں سن کر 
میلی ہو جاتی ہے آواز بھی دہراتے ہوئے